*****

ΕΠΙΤΡΟΠΗ

ΑΠΟΦΑΣΗ ΤΗΣ ΕΠΙΤΡΟΠΗΣ

της 3ης Φεβρουαρίου 1982

περί μέτρων υγειονομικής προστασίας όσον αφορά τις εισαγωγές νωπών κρεάτων προελεύσεως Σουαζιλάνδης

(82/131/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 81/476/ΕΟΚ (2), και ιδίως το άρθρο 15,

Εκτιμώντας:

ότι σε ορισμένες περιοχές του Βασιλείου της Σουαζιλάνδης διενεργείται εμβολιασμός κατά τύπων ιού εξωτικού αφθώδους πυρετού· ότι, οπωσδήποτε, δεν έχουν παρουσιασθεί κρούσματα κανενός από τους τύπους ιού του αφθώδους πυρετού, από πολλά έτη ·

ότι εφαρμόζονται αυστηρά μέτρα και κυρίως έλεγχος των μετακινήσεων των ζώων από τις περιοχές στις οποίες έχει διενεργηθεί εμβολιασμός προς αυτές τις οποίες δεν έχει διενεργηθεί, με διπλή προστασία στην οποία συμπεριλαμβάνονται δύο σταθμοί απομονώσεως που είναι γνωστοί σαν «Κόκκινη Γραμμή» ( Red Line)· ότι τα ζώα μεταφέρονται αποκλειστικά μέσω σταθμού απομονώσεως όπου απαιτείται παραμονή 21 ημερών· ότι στα εν λόγω ζώα έχουν τοποθετηθεί σφραγίδες ενδείξεως ότι έχουν εμβολιασθεί ·

ότι, έχοντας υπόψη το καθεστώς ελέγχου που εφαρμόζουν οι κτηνιατρικές αρχές της Σουαζιλάνδης, τη μη εκδήλωση αφθώδους πυρετού για πολλά έτη και τις πληροφορίες που έχουν παρασχεθεί από κοινοτική αποστολή πραγματογνωμόνων κτηνιάτρων όσον αφορά όλους τους τομείς του κτηνιατρικού ελέγχου στο Βασίλειο της Σουαζιλάνδης, είναι δυνατόν να επιτραπεί εξαγωγή νωπών κρεάτων προς την Κοινότητα με ορισμένους όρους·

ότι οι κεντρικές κτηνιατρικές αρχές της Σουαζιλάνδης έχουν διαβεβαιώσει ότι δεν υπήρξε στη Σουαζιλάνδη, κατά τους τελευταίους 12 μήνες τουλάχιστον, πανώλη των βοοειδών και εξωτικός αφθώδης πυρετός και ότι δεν διενεργείται εμβολιασμός κατά των ασθενειών αυτών, εκτός από την περιοχή της Σουαζιλάνδης μεταξύ της Μοζαμβίκης και της «Κόκκινης Γραμμής» οπου έγινε το εμβόλιο SAT 1 και 2 στα βοοειδή· ότι η Επιτροπή και τα Κράτη μέλη θα ειδοποιηθούν, το αργότερο εντός 24 ωρών, με τηλέτυπο ή τηλεγράφημα, ότι διαπιστώθηκε εκδήλωση πανώλης των βοοειδών ή οιουδήποτε τύπου αφθώδους πυρετού, ή ότι έγινε αλλαγή της πολιτικής εμβολιασμού κατά των ασθενειών αυτών·

ότι οι όροι των υγειονομικών μέτρων που προκύπτουν από το άρθρο 16 της οδηγίας 72/462/ΕΟΚ ως προς τις εισαγωγές κρεάτων από τη Σουαζιλάνδη δεν έχουν ακόμα καθορισθεί σε κοινοτικό επίπεδο· ότι, μέχρις ότου αρχίσουν να ισχύουν οι όροι αυτοί, τα Κράτη μέλη είναι δυνατόν να συνεχίσουν να εφαρμόζουν τους εθνικούς υγειονομικούς κανόνες, κατά τις εισαγωγές νωπών κρεάτων από τη Σουαζιλάνδη·

ότι, για να μειωθεί στο ελάχιστο πιθανός κίνδυνος μολύνσεως μέσω του κρέατος, τα Κράτη μέλη πρέπει να εξουσιοδοτούνται, επί του παρόντος, να εισάγουν μόνο αποστεωμένο νωπό κρέας βοοειδών, εκτός από εντόσθια, που προέρχονται από ζώα που κατάγονται από περιοχές όπου δεν γίνεται εμβολιασμός και τα οποία έχουν σφαγεί στις εν λόγω περιοχές·

ότι τα μέτρα που προβλέπονται από την παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απαγόρευση που προβλέπεται στο άρθρο 14 παράγραφος 2 υπό β της οδηγίας 72/462/ΕΟΚ δεν εφαρμόζεται για το τμήμα του Βασιλείου της Σουαζιλάνδης που ευρίσκεται δυτικά των ορίων της « Κόκκινης Γραμμής» που εκτείνεται βορείως του ποταμού Usutu μέχρι τα σύνορα με τη Νότιο Αφρική, δυτικά του Nkalashane.

Άρθρο 2

Εάν Κράτος μέλος επιτρέπει την εισαγωγή στο έδαφός του αποστεωμένων νωπών κρεάτων κατοικιδίων ζώων του βοείου είδους, εκτός των εντοσθίων, που κατάγονται από το τμήμα της Σουαζιλάνδης που αναφέρεται στο άρθρο 1 και τα οποία έχουν σφαγεί στην περιοχή αυτή, πρέπει να εφαρμόζονται οι ακόλουθοι όροι:

- τα κρέατα αυτά πρέπει να πληρούν τους όρους του υγειονομικού πιστοποιητικού, υπόδειγμα του οποίου επισυνάπτεται στο παράρτημα και το οποίο πρέπει να συνοδεύει την αποστολή.

Άρθρο 3

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 3 Φεβρουαρίου 1982.

Για την 'Επιτροπή

Poul DALSAGER

Μέλος της Επιτροπής

(1) ΕΕ αριθ. L 302 της 31. 12. 1972, σ. 28.

(2) ΕΕ αριθ. L 186 της 8. 7. 1981, σ. 20.

ΠΑΡΑΡΤΗΜΑ

ΥΓΕΙΟΝΟΜΙΚΟ ΠΙΣΤΟΠΟΙΗΤΙΚΟ

νωπών κρεάτων (1) αποστεωμένων κατοικιδίων βοοειδών, εκτός των εντοσθίων, που προορίζονται για αποστολή στην Ευρωπαϊκή Οικονομική Κοινότητα από το Βασίλειο της Σουαζιλάνδης

Χώρα προορισμού:

Αριθμός δημοσίου πιστοποιητικού υγείας (2):

Χώρα εξαγωγής: Βασίλειο της Σουαζιλάνδης (εκτός της περιοχής εμβολιασμού κατά του αφθώδους πυρετού, ανατολικά της «Κόκκινης Γραμμής» που εκτείνεται βορείως του ποταμού Usutu μέχρι τα σύνορα με τη Νότιο Αφρική, δυτικά του Nkalashane)

Υπουργείο:

Υπηρεσία:

Αναφορές:

(προαιρετικό)

Ι. Ταυτότητα των κρεάτων:

Κρέατα από:

(είδος ζώου)

Είδος τεμαχίων (3):

Είδος συσκευασίας:

Αριθμός τεμαχίων ή μονάδων συσκευασίας:

Καθαρό βάρος:

ΙΙ. Προέλευση των κρεάτων:

Διεύθυνση(εις) και αριθμός(οί) κτηνιατρικής εγκρίσεως (2) τού(τών) εγκεκριμένου(ων) σφαγείου(ων):

Διεύθυνση(εις) και αριθμός(οί) κτηνιατρικής εγκρίσεως (2) τού(τών) εγκεκριμένου(ων) εργαστηρίου(ων) τεμαχισμού

ΙΙΙ. Προορισμός των κρεάτων:

Τα κρέατα αποστέλλονται από:

(τόπος αποστολής)

στ :

(χώρα και τόπος προορισμού)

με το ακόλουθο μεταφορικό μέσο (4):

Όνομα και διεύθυνση αποστολέως:

Όνομα και διεύθυνση παραλήπτου:

IV. Υγειονομική βεβαίωση:

Ο υπογεγραμμένος επίσημος κτηνίατρος βεβαιώνει ότι:

1. Τα ανωτέρω περιγραφόμενα νωπά κρέατα αποστεωμένων σφαγίων κατοικιδίων βοοειδών προέρχονται από ζώα:

- τα οποία έχουν γεννηθεί και εκτραφεί στο Βασίλειο της Σουαζιλάνδης και τα οποία ευρίσκονται από της γεννήσεώς τους στην περιοχή που δεν έχει διενεργηθεί εμβολιασμός, δυτικά των ορίων της «Κόκκινης Γραμμής», που εκτείνεται βορείως του ποταμού Usutu μέχρι τα σύνορα με τη Νότιο Αφρική, δυτικά του Nkalashane·

- τα οποία δεν έχουν εμβολιασθεί κατά του αφθώδους πυρετού·

- τα οποία κατά τη διάρκεια της προωθήσεώς τους προς το σφαγείο κατά τη διάρκεια της εκεί παραμονής τους έως ότου σφαγούν, δεν είχαν έλθει σε επαφή με ζώα που δεν πληρούν τους όρους που απαιτούνται στην απόφαση 82/131/ΕΟΚ της Επιτροπής, ώστε να δύναται το κρέας τους να εξάγεται προς ένα Κράτος μέλος · αν αυτά μεταφέρονται με μεταφορικό μέσο, το τελευταίο αυτό θα έχει καθαρισθεί και απολυμανθεί πριν από τη φόρτωση·

- τα οποία, κατά την υγειονομική εξέταση προ της σφαγής στο σφαγείο κατά τη διάρκεια των 24 ωρών πριν τη σφαγή, έχουν υποβληθεί σε εξέταση κατά την οποία δεν διαπιστώθηκε κανένα σύμπτωμα αφθώδους πυρετού·

- τα οποία έχουν σφαγεί σε διαφορετικές ημέρες από αυτές κατά τις οποίες εσφάγησαν ζώα που δεν πληρούν τους όρους για την εξαγωγή του κρέατός τους στην Κοινότητα.

2. Τα ανωτέρω περιγραφόμενα νωπά αποστεωμένα κρέατα:

- εχουν παραχθεί σε διαφορετικές ημέρες από αυτές κατά τις οποίες παρήχθησαν ζώα που δεν πληρούν τους όρους για την εξαγωγή του κρέατός τους προς την Κοινότητα·

- προέρχονται από σφάγια τα οποία έχουν υποστεί ωρίμανση σε θερμοκρασία περιβάλλοντος ανώτερη των 2° Κελσίου, τουλάχιστον επί 24 ώρες μετά τη σφαγή και πριν από την αποστέωση·

- εχουν απαλλαγεί από το μεγαλύτερο δυνατό αριθμό προσιτών λεμφογαγγλίων·

- εχουν, κατά τη διάρκεια όλων των σταδίων της παραγωγής, αποστεώσεως, συσκευασίας και αποθηκεύσεως, διαφυλαχθεί σε χώρους απόλυτα διαχωρισμένους από εκείνους στους οποίους έχουν εναποθηκευθεί τα κρέατα που δεν πληρούν τους όρους εξαγωγής προς ένα Κράτος μέλος, που προβλέπονται στην απόφαση 82/131/ΕΟΚ της Επιτροπής.

Έγινε στ : , την

Σφραγίδα

(υπογραφή του επίσημου κτηνιάτρου)

(1) «Νωπά κρέατα»: όλα τα κατάλληλα για την ανθρώπινη κατανάλωση τμήματα των κατοικιδίων βοοειδών, τα οποία δεν έχουν υποστεί επεξεργασία με σκοπό τη συντήρησή τους· εν τούτοις τα κρέατα τα οποία συντηρούνται δια του ψύχους θεωρούνται ως νωπά.

(2) Προαιρετικό όταν η χώρα προορισμού επιτρέπει την εισαγωγή νωπού κρέατος για χρήση άλλη από την ανθρώπινη κατανάλωση, κατ' εφαρμογή του άρθρου 19 υπό α της οδηγίας 72/462/ΕΟΚ.

(3) Η εισαγωγή νωπών κρεάτων αποστεωμένων κατοικιδίων βοοειδών επιτρέπεται μόνο αν έχουν αφαιρεθεί τα κυριότερα προσιτά λεμφογάγγλια.

(4) Για τα βαγόνια και τα φορτηγά σημειώνεται ο αριθμός κυκλοφορίας, για τα αεροπλάνα ο αριθμός πτήσεως, για τα πλοία η ονομασία του πλοίου.